എറണാകുളം കൊല്ലം തീവണ്ടിപ്പാത (കോട്ടയം - കായംകുളം വഴി)

ഇന്ത്യയിലെ കേരളത്തിലെ എറണാകുളം, കോട്ടയം, പത്തനംതിട്ട, ആലപ്പുഴ, കൊല്ലം ജില്ലകളിലൂടെ കടന്നുപോകുന്ന ഒരു റെയിൽവേ പാതയാണ് എറണാകുളം-കൊല്ലം റയിൽ പാത (കോട്ടയം, കായംകുളം വഴി) . എറണാകുളം ടൌൺ റെയിൽവേ സ്റ്റേഷനിൽ നിന്ന് കോട്ടയം  ഭാഗത്തേക്ക് ശാഖ പാതയായി ആരംഭിക്കുന്ന ഈ റെയിൽവേ ലൈൻ കായംകുളം ജംഗ്ഷനിൽ വെച്ച്, ആലപ്പുഴ വഴിയുള്ള തീരദേശ റയിൽ പാതയുമായി ചേരുകയും  തുടർന്ന് കൊല്ലം  ജംഗ്ഷനിലേക്ക് പോകുകയും ചെയ്യുന്നു. ഇന്ത്യൻ റെയിൽവേയുടെ ദക്ഷിണ റെയിൽവേ സോണിലെ തിരുവനന്തപുരം റെയിൽവേ ഡിവിഷനു കീഴിലാണ് ഈ പാത ഉള്ളത്. ഈ പാതയുടെ ആകെ ദൂരം  കിലോമീറ്റർ (97 മൈൽ) ആണ്. എറണാകുളം ടൌൺ/എറണാകുളം ജംഗ്ഷൻ-കോട്ടയം സെക്ഷൻ 1956-57 ലും കോട്ടയം-കൊല്ലം സെക്ഷൻ 1957-58 ലും തുറന്നു.

 ചരിത്രം 
തിരുവിതാംകൂരിൽ ട്രെയിൻ സർവീസ് ആരംഭിച്ചത് 1904 നവംബർ 26ന്  കൊല്ലം-ചെന്നൈ മീറ്റർ ഗേജ് റൂട്ടിന്റെ ഭാഗമായ കൊല്ലം-ചെങ്കോട്ട ബ്രാഞ്ച് ലൈനിന്റെ പൂർത്തീകരണത്തോടെയാണ്. 1931 നവംബർ 4ന് തിരുവനന്തപുരം സെൻട്രൽ റെയിൽവേ സ്റ്റേഷൻ ആരംഭിച്ചു. 1956ൽ കേരളം സംസ്ഥാനം രൂപീകരിക്കപ്പെട്ടപ്പോൾ, സംസ്ഥാനത്തെ റെയിൽവേ ലൈനിന്റെ ആകെ നീളം 745 കിലോമീറ്ററായിരുന്നു. എറണാകുളവും കൊല്ലവും അന്ന് റെയിൽ മാർഗം ബന്ധിപ്പിക്കപെട്ടിരുന്നില്ല. എറണാകുളം-കോട്ടയം, കോട്ടയം-കൊല്ലം റെയിൽവേ ലൈനുകൾ യഥാക്രമം 1956ലും 1958ലും പൂർത്തിയായി. 1971 ഡിസംബറിൽ തിരുവനന്തപുരം-എറണാകുളം പാത (220 കിലോമീറ്റർ) മീറ്റർ ഗേജിൽ നിന്ന് ബ്രോഡ് ഗേജാക്കി മാറ്റുന്നതിനായി ഒരു കോടി രൂപയുടെ പദ്ധതിക്ക് അനുമതി ലഭിച്ചു. 1976ൽ പണികൾ പൂർത്തിയായി. കായംകുളം - കൊല്ലം (41 കിലോമീറ്റർ) പാതയിൽ 1996 ൽ ഇരട്ടപ്പാതകൾ നിലവിൽ വന്നു. എറണാകുളം-കോട്ടയം-കായംകുളം പാത ഇരട്ടിപ്പിക്കൽ ജോലികൾക്ക് 2001 ൽ  അനുമതി ലഭിച്ചു. എറണാകുളം-കോട്ടയം-കായംകുളം പാതയുടെ മുഴുവൻ ഇരട്ടിപ്പിക്കലും 2022 മെയ് 29 ന് പൂർത്തിയായി.

 സ്‌റ്റേഷനുകൾ 
25 റെയിൽവേ സ്‌റ്റേഷനുകൾ ഈ പാതയിലുണ്ട്. എറണാകുളം ടൗൺ, കോട്ടയം, ചെങ്ങന്നൂർ, തിരുവല്ല, ചങ്ങനാശേരി, തൃപ്പൂണിത്തുറ, മാവേലിക്കര, കായംകുളം ജംഗ്ഷൻ, കരുനാഗപ്പള്ളി, കൊല്ലം ജംഗ്ഷൻ എന്നിവയാണ് പ്രധാന സ്റ്റേഷനുകൾ.

 പ്രാധാന്യം 
മധ്യകേരളത്തിലെ വിവിധ സാമൂഹിക, സാമ്പത്തിക, രാഷ്ട്രീയ, മത കേന്ദ്രങ്ങളുമായി ആളുകളെ ബന്ധിപ്പിക്കുന്നതിൽ ഈ പാതയ്ക്ക് ഒരു പ്രധാന പങ്കുണ്ട്. ചെങ്ങന്നൂർ, കോട്ടയം, തിരുവല്ല എന്നിവിടങ്ങളിലെ റെയിൽവേ സ്റ്റേഷനുകൾ രാജ്യത്തിന്റെ വിവിധ ഭാഗങ്ങളിൽ നിന്നുള്ള ആളുകൾക്ക് പ്രശസ്തമായ ഹിന്ദു തീർത്ഥാടന കേന്ദ്രമായ ശബരിമലയിലേക്ക് സ്വീകരണ കേന്ദ്രങ്ങളായി പ്രവർത്തിക്കുന്നു. 2009-ൽ ഇന്ത്യൻ റെയിൽവേ ചെങ്ങന്നൂർ സ്റ്റേഷനെ "ശബരിമലയുടെ കവാടം" ആയി പ്രഖ്യാപിച്ചു. ശബരിമല തീർത്ഥാടന (മണ്ഡല) സീസണിൽ, സംസ്ഥാന ഗതാഗത ബസുകൾ (കെഎസ്ആർടിസി) ഈ സ്റ്റേഷനുകളിൽ നിന്ന് (പ്രധാനമായും ചെങ്ങന്നൂർ, കോട്ടയം എന്നിവിടങ്ങളിൽ നിന്ന്) സർവീസ് നടത്തുന്നു.

ടൂറിസം

കുമരകം, തേക്കടി, വാഗമൺ തുടങ്ങിയ പ്രശസ്തമായ വിനോദസഞ്ചാര കേന്ദ്രങ്ങളിലേക്കും ഇടുക്കി ജില്ലയിലെ മറ്റ് വിനോദസഞ്ചാര കേന്ദ്രങ്ങളിലേക്കും എത്തിച്ചേരാൻ ഏറ്റവും അടുത്തുള്ള റെയിൽവേ സ്റ്റേഷൻ കോട്ടയം ആണ്. കുട്ടനാട്ടിലേക്കും ഇടുക്കിയിലെ വിനോദസഞ്ചാര കേന്ദ്രങ്ങളിലേക്കുമുള്ള ഒരു കവാടമായി ചങ്ങനാശേരി റെയിൽവേ സ്റ്റേഷൻ പ്രവർത്തിക്കുന്നു. ഹിൽ പാലസ്, ഇൻഫോപാർക്ക്-കൊച്ചി, കെഇഎൽ, എഫ്എസിടി തുടങ്ങിയ വിവിധ വ്യവസായങ്ങൾ തൃപ്പൂണിത്തുറ റെയിൽവേ സ്റ്റേഷന് സമീപമാണ് സ്ഥിതി ചെയ്യുന്നത്. ശാസ്താംകോട്ട റെയിൽവേ സ്റ്റേഷൻ മനോഹരമായ ശാസ്താംകോട്ട തടാകത്തിന് സമീപമാണ്. മൺറോത്തുരുത്ത് റെയിൽവേ സ്റ്റേഷനും പെരിനാട് റെയിൽവേ സ്റ്റേഷനും മൺറോ ദ്വീപുകൾക്കും അഷ്ടമുടി തടാകത്തിൽ സ്ഥിതി ചെയ്യുന്ന സാംബ്രാണിക്കൊടി ദ്വീപിനും സമീപമാണ്. കനോ ടൂർ, പക്ഷിനിരീക്ഷണം, പ്രകൃതി നടത്തം, ഫോട്ടോഗ്രാഫി എന്നിവയ്ക്ക് പേരുകേട്ട വിനോദസഞ്ചാര കേന്ദ്രമാണിത്.

കൊച്ചി സിറ്റി മെട്രോയിലേക്കുള്ള കണക്ഷൻ

തൃപ്പൂണിത്തുറ റെയിൽവേ സ്റ്റേഷന് സമീപമാണ് കൊച്ചി മെട്രോയുടെ ടെർമിനൽ മെട്രോ സ്റ്റേഷനായ തൃപ്പൂണിത്തുറ മെട്രോ സ്റ്റേഷൻ സ്ഥിതി ചെയ്യുന്നത്.  കായംകുളം-കോട്ടയം-എറണാകുളം പാതയിൽ നിന്നുള്ള കൊച്ചി നഗരത്തിലേക്കുള്ള റെയിൽ യാത്രക്കാർക്ക്  തൃപ്പൂണിത്തുറ റെയിൽവേ സ്റ്റേഷനിൽ ഇറങ്ങി മെട്രോയിൽ യാത്ര ചെയ്യാം.

 ഭാവി പദ്ധതികൾ 
മധ്യ കേരളത്തിലെ വിവിധ പ്രദേശങ്ങളുമായി പാത ബന്ധിപ്പിക്കുന്നതിന് വിവിധ പദ്ധതികൾ പരിഗണനയിലാണ്.

 ചെങ്ങന്നൂരിനെ പമ്പയിലേക്ക് (ശബരിമലയുടെ ഏറ്റവും അടുത്തുള്ള സ്ഥലം) റാന്നി വഴി ബന്ധിപ്പിക്കുന്ന ഒരു പാത അംഗീകാരത്തിനായി കാത്തിരിക്കുന്നു. ഈ പാത ഇപ്പോൾ ഒരു സ്കൈ റെയിൽ പദ്ധതിയായി സജീവ പരിഗണനയിലാണ്.
 ശബരി പാതയിലേക്ക് ബന്ധിപ്പിക്കൽ

i. എരുമേലി-പുനലൂർ പാതയിലേക്കു അടൂർ, പന്തളം വഴിയുള്ള ഒരു ലിങ്ക് പാത.

ii. നിർദിഷ്ട അങ്കമാലി-എരുമേലി ശബരി റെയിൽവേ ലൈനിൻ്റെ ഭാഗമായി നിർദിഷ്ട പാലാ സ്റ്റേഷനുമായി ഏറ്റുമാനൂരിനെ ബന്ധിപ്പിക്കുന്ന ലൈൻ.

 അവലംബം 
വർഗ്ഗം:തിരുവനന്തപുരം റെയിൽവേ ഡിവിഷൻ
വർഗ്ഗം:കേരളത്തിലെ റെയിൽ ഗതാഗതം